《次韵张仲实见赠》
元代·方回

久縻官务费爬梳，一旦投閒得自如。
紫绶金章已高阁，青鞋布袜是安车。
漫郎心事诗能说，散圣禅流发未除。
物我重轻中了了，可能秤象待苍舒。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。